Theo Erasmus is een van 'n handjievol soliste wat ook komponis, verwerker, regisseur, orkesleier en 'n gesogte ateljeemusikant is. In sy loopbaan wat oor die vyftig jaar strek, is hy vir talle musiekpryse benoem en ruim vereer - onder meer met 'n Artes- en OKTV-prys, oorkondes van die ATKV en RSG en 'n platinumtoekenning vir sy 50e solo-album, Rondomtalie. Van sy albums is ook met Engelse titels in Europa uitgereik. Naas die trekklavier kan hy ook die konsertina, tuba, klarinet, xilofoon, kitaar en klawerbord bespeel. Hy't sy eerste professionele fooi verdien toe hy kwalik dertien jaar oud was: 'n volle een pond en vyftien sjielings! Sy eerste album - Gevleuelde Vingers - is in 1960 uitgereik. Nou trek hy al by die 51e album! Tussen sy baanbrekerswerk tel 'n wêreldrekord, 'n optrede in 'n warmlugballon wat regstreeks oor die radio uitgesaai is en 'n konsert in vlug van 'n Boeing 747 ! Theo was 24 jaar lank in diens van die SAUK en het hom in dié tyd onderskei as die skepper van talle radio- en TV-kenwysies, onder meer Dagbreekdeuntjies, Afrikaanse Treffers en Flinkdink. Sedert sy uitrede in 1993 is Theo egter bedrywiger as selfs toe!